Στα μη νομοθετικά μέτρα τα οποία έλαβε η Επιτροπή στον τομέα των συντάξεων συγκαταλέγονται επίσης το σχέδιο «Track and trace your pension in Europe», το οποίο προτείνει τη δημιουργία ευρωπαϊκής υπηρεσίας παρακολούθησης που θα συνδράμει τους πολίτες στην παρακολούθηση των πληροφοριών σχετικά με τα συνταξιοδοτικά δικαιώματά τους στα κράτη μέλη, καθώς και το σχέδιο RESAVER.

Τέλος, η πρόταση βασίστηκε στα εξής:

·μελέτη του ΟΟΣΑ με τίτλο «Stocktaking of the tax treatment of funded private pension plans in OECD and EU countries» [Απολογισμός της φορολογικής μεταχείρισης των χρηματοδοτούμενων ιδιωτικών συνταξιοδοτικών προγραμμάτων στις χώρες του ΟΟΣΑ και της ΕΕ]·

·κοινό έργο Επιτροπής-ΟΟΣΑ σχετικά με τη φορολογία, τα οικονομικά κίνητρα και τη συνταξιοδοτική αποταμίευση·

·μελέτη του ΟΟΣΑ με τίτλο «Core Principles of Private Pension Regulation» [Βασικές αρχές του κανονισμού για τις ιδιωτικές συντάξεις]· και

·μελέτη της εταιρείας οικονομικών συμβούλων Oxera σχετικά με τη θέση των αποταμιευτών στα ιδιωτικά συνταξιοδοτικά προϊόντα σε 14 κράτη μέλη της ΕΕ.

3.3.Εκτίμηση επιπτώσεων

Η πρόταση για το PEPP έχει την υποστήριξη της Επιτροπής Ρυθμιστικού Ελέγχου η οποία εξέδωσε σχετική θετική γνωμοδότηση στις 22 Μαΐου 2017, μετά από μια πρώτη αρνητική γνώμη που εκδόθηκε στις 2 Μαΐου 2017. Στις παρατηρήσεις της η Επιτροπή Ρυθμιστικού Ελέγχου υπέδειξε ότι η εκτίμηση επιπτώσεων πρέπει να εστιάσει περισσότερο στην ανάλυση των βασικών χαρακτηριστικών του PEPP, και εξήγησε πώς παραβάλλονται τα χαρακτηριστικά του PEPP με εκείνα των υπαρχόντων ατομικών συνταξιοδοτικών προϊόντων. Η Επιτροπή Ρυθμιστικού Ελέγχου ζήτησε επίσης λεπτομερέστερη ποσοτικοποίηση των επιπτώσεων της επιλογής για θέσπιση PEPP και διευκρίνιση των υποκείμενων παραδοχών. Η τελική μορφή της εκτίμησης επιπτώσεων απαντά στα ζητήματα αυτά:

·περιγράφοντας αναλυτικά τις διαφορετικές επιλογές για τα χαρακτηριστικά του PEPP·

·εξηγώντας πώς αξιοποιούν τα υπάρχοντα ατομικά συνταξιοδοτικά προϊόντα με τον υψηλότερο δείκτη διείσδυσης· και

·ποσοτικοποιώντας την πρόσθετη αξία που εκτιμάται ότι θα παραχθεί από τη διάθεση του PEPP στην αγορά των ατομικών συντάξεων και τον αντίκτυπο στις κεφαλαιαγορές.

Η πρόταση είναι σύμφωνη με τα συμπεράσματα της εκτίμησης επιπτώσεων. Οι εναλλακτικές λύσεις γενικής πολιτικής που εξετάστηκαν στην εκτίμηση επιπτώσεων περιλάμβαναν τις εξής επιλογές:

·μη ανάληψη δράσης σε επίπεδο ΕΕ·

·πλαίσιο για το PEPP· ή

·εναρμόνιση των εθνικών συστημάτων ατομικής συνταξιοδότησης.

Στο πλαίσιο της πρώτης λύσης, οι ανεπάρκειες που προσδιορίστηκαν (κατακερματισμός των εθνικών κεφαλαιαγορών, ανεπαρκώς ανεπτυγμένα χαρακτηριστικά των υπαρχόντων ατομικών συνταξιοδοτικών προϊόντων και περιορισμοί στη δυνατότητα διασυνοριακής μεταφοράς και διασυνοριακής παροχής) θα συνέχιζαν να υφίστανται. Απεναντίας, η τρίτη επιλογή θα αντιμετώπιζε αποτελεσματικά αυτές τις ανεπάρκειες. Ωστόσο, αυτό θα προϋπέθετε επίσης εναρμόνιση των εθνικών φορολογικών καθεστώτων για τις ατομικές συντάξεις, γεγονός που θα προϋπέθετε την ομόφωνη στήριξη των κρατών μελών. Επιπροσθέτως, θα συνεπαγόταν σημαντικό κόστος συμμόρφωσης για τους παρόχους: πρώτον, θα πρέπει να αναπροσαρμόσουν όλα τα ατομικά συνταξιοδοτικά προϊόντα τους στο νέο καθεστώς. Επιπλέον, σε συνεχή βάση, το εν λόγω καθεστώς μπορεί να διαφέρει σημαντικά από τα τομεακά καθεστώτα βάσει των οποίων οι πάροχοι διανέμουν τα άλλα χρηματοπιστωτικά προϊόντα τους. Η εκτίμηση επιπτώσεων καταλήγει, συνεπώς, ότι η δεύτερη εναλλακτική λύση είναι η προτιμώμενη επιλογή πολιτικής καθώς προσφέρει ένα πρόσθετο εναρμονισμένο πανευρωπαϊκό πλαίσιο το οποίο συμπληρώνει τα υφιστάμενα εθνικά συστήματα και μπορεί να ξεπεράσει τις ανεπάρκειες που διαπιστώθηκαν χρησιμοποιώντας στοχευμένες λύσεις χωρίς υπερβολικό κόστος συμμόρφωσης.

Το πλαίσιο για το PEPP θα είχε θετικό οικονομικό αντίκτυπο. Σύμφωνα με τη μελέτη της Ernst & Young, θα είχε ως αποτέλεσμα αύξηση του υπό διαχείριση ενεργητικού στην αγορά των ατομικών συνταξιοδοτικών προϊόντων από 0,7 τρισ. EUR σε 2,1 τρισ. EUR έως το 2030 με το PEPP, έναντι 1,4 τρισ. ευρώ χωρίς το PEPP, λαμβάνοντας ως δεδομένη τη χορήγηση φορολογικών κινήτρων στο PEPP.